**रुद्रपुर** (Rudrapur) भारत के उत्तराखण्ड राज्य के कुमाऊँ मण्डल के उधमसिंहनगर ज़िले में स्थित एक नगर है। जनसंख्या के आधार पर यह कुमाऊँ का दूसरा, जबकि उत्तराखण्ड का पांचवां सबसे बड़ा नगर है। इस नगर की स्थापना कुमाऊँ के राजा रुद्र चन्द ने सोलहवीं शताब्दी में की थी, और तब यह तराई क्षेत्र के लाट (अधिकारी) का निवास स्थल हुआ करता था। यह दिल्ली, तथा देहरादून से २५० एवं हल्द्वानी से 29 किलोमीटर की दूरी पर स्थित है। रुद्रपुर उत्तराखण्ड का एक प्रमुख औद्योगिक और शैक्षणिक केंद्र होने के साथ साथ उधम सिंह नगर जनपद का मुख्यालय भी है।

इतिहास
------

रुद्रपुर नगर की स्थापना अल्मोड़ा के राजा रुद्र चंद ने सोलहवीं शताब्दी में करी थी।:6  दक्षिण के मुस्लिम राजाओं द्वारा तराई क्षेत्र में लगातार हो रहे आक्रमणों से निजात पाने के लिए उन्होंने रूद्रपुर में एक सैन्य शिविर की स्थापना की। बाज बहादुर चन्द के राज के समय से तराई क्षेत्र के लाट (अधिकारी) का निवास भी यहाँ ही हो गया।:81  १७४४ में चन्दों तथा रुहेलाओं के बीच लड़ी गयी रुद्रपुर की लड़ाई में शिव देव जोशी की अगुवाई में कुमाउँनी सेना को गंभीर हार का सामना करना पड़ा था।:92  इसके कुछ वर्षों बाद राजा दीप चन्द ने रुहेलाओं की गतिविधियों पर नज़र रखने के लिए रुद्रपुर में एक किले का निर्माण किया।:8 :95 

अठारहवीं शताब्दी के उत्तरार्ध में, काशीपुर के लाट नंद राम ने रुद्रपुर के अधिकारी मनोरथ जोशी की हत्या कर दी, और काशीपुर में अपनी राजधानी स्थापित कर स्वयं को निचले तराई क्षेत्रों का शासक घोषित कर दिया।:320  १७९० में अल्मोड़ा के पतन के बाद, उसने रुद्रपुर और उसके पूर्व की ओर स्थित क्षेत्रों को अवध के नवाब को सौंप दिया गया, जिनका अधिपत्य इन क्षेत्रों पर १८०१ में अंग्रेजों के कब्जे तक रहा।

१८३७ में रुद्रपुर को रुहेलखंड के कलेक्टर के अधीन कर दिया गया।:445  १८५८ में इसे कुमाऊँ डिविजनरी के तहत लाया गया, लेकिन १८६१ में इसे वापस रुहेलखंड मण्डल में स्थानांतरित कर दिया गया।:445  १८६४-६५ में पूरे तराई-भाबर को "तराई और भाबर सरकारी अधिनियम" के तहत रखा गया, जिसे ब्रिटिश सरकार द्वारा सीधे नियंत्रित किया जाना था। १८९१ में, तराई जनपद को नष्ट कर दिया गया, और रुद्रपुर को नवनिर्मित नैनीताल जनपद में डाल दिया गया। स्वतंत्रता के बाद रुद्रपुर और नैनीताल जनपद के अन्य हिस्से संयुक्त प्रांत में ही मिले रहे, जिसका नाम बाद में उत्तर प्रदेश राज्य हो गया था।

१९८४ में ऑपरेशन ब्लू स्टार के बाद, कई सिख चरमपंथियों ने पंजाब छोड़ दिया और उत्तर प्रदेश के तराई क्षेत्रों में शरण ली।:214  इसके बाद १९९१ में नगर में बम विस्फोटों के कई मामले सामने आए थे। १९९१ के मध्य में रुद्रपुर बाजार में एक बम विस्फोट हुआ, और रोडवेज़ की बस में भी एक बम समय रहते डिफ्यूज किया गया था। १७ अक्तूबर १९९१ को नगर में रामलीला के उत्सव में दो बम विस्फोट हुए, जिनमें ४१ लोगों की मृत्यु हो गई, और १४० से अधिक घायल हो गए थे। बाद में क्षेत्र में खालिस्तान कमांडो फोर्स के दो सदस्यों की मार गिराया गया था।

१९९४ तक उत्तराखण्ड क्षेत्र के लिए पृथक राज्य की मांग पूरे क्षेत्र में स्थानीय आबादी और राजनीतिक दलों, दोनों के बीच लगभग सर्वसम्मति से स्वीकार हो चुकी थी। ३० सितंबर १९९५ को नैनीताल जनपद के तराई क्षेत्र की चार तहसीलों (किच्छा, काशीपुर, सितारगंज तथा खटीमा) को मिलाकर उधम सिंह नगर जनपद का गठन किया गया और रुद्रपुर को इस जनपद का मुख्यालय बनाया गया। ९ नवंबर २००० को भारत की संसद ने उत्तर प्रदेश पुनर्गठन अधिनियम, २००० को पारित किया, और रुद्रपुर उत्तराखण्ड का भाग बन गया, जो भारत गणराज्य का २७वां राज्य था।

भूगोल
-----

उत्तराखण्ड के दक्षिण-पूर्वी हिस्से में स्थित रुद्रपुर हल्द्वानी से दक्षिण में 29 किलोमीटर दिल्ली के उत्तर-पूर्व में २५० किलोमीटर (973 मील), लखनऊ से ३५० किलोमीटर (434 मील) उत्तर-पश्चिम में, और देहरादून के २५० किलोमीटर (350 मील) दक्षिण-पूर्व में स्थित है। यह तराई क्षेत्र में स्थित है, और कल्याणी नदी इस नगर से होकर बहती है। २१५ मीटर की औसत ऊंचाई पर स्थित रुद्रपुर नगर के निर्देशांक 28°59′N 79°24′E﻿ / ﻿28.98°N 79.40°E﻿ / 28.98; 79.40 हैं। रुद्रपुर नगर २७.६५ वर्ग किलोमीटर क्षेत्र में फैला हुआ है।

जलवायु
------

रुद्रपुर की जलवायु आर्द्र अर्ध-कटिबन्धीय है, तथा कोपेन जलवायु वर्गीकरण के अनुसार इसका कोड "cwa" है। नगर की जलवायु लगभग दक्षिण के मैदानों के समान है। वर्ष भर में चार मौसम देखे जाते हैं। गर्मी का मौसम मार्च से लेकर जून के अंत तक होता है। मानसून का मौसम उसके बाद शुरू होता है और सितंबर के मध्य तक रहता है। मध्य सितंबर से नवंबर की अवधि में शरद ऋतु तथा फिर दिसंबर से फरवरी तक सर्दियों का मौसम होता है।

नगर का वार्षिक औसत तापमान २४.३१ डिग्री सेल्सियस है; जबकि मासिक औसत तापमान १५-३१ डिग्री सेल्सियस तक रहता है। गर्मियों में अधिकतर तापमान लगभग ३१.६ डिग्री सेल्सियस जबकि सर्दियों में यह लगभग १४.९ डिग्री सेल्सियस तक रहता है। जून और सितंबर के बीच मानसून के कारण भारी वर्षा होती है। वर्ष भर में औसत १३०२ मिलीमीटर वर्षा दर्ज की जाती रही है। मानसून के बाद, तथा सर्दियों और गर्मियों के मौसम के शुरुआती दिनों में नगर में उत्तर-पश्चिम या पश्चिम की हवाएं रहती हैं। गर्मियों के अंत समय और मॉनसून के मौसम में हवाएं मुख्य रूप से पूर्वी या दक्षिण-पूर्वी होती हैं। मानसून के मौसम में आर्द्रता बहुत अधिक होती है और फिर सर्दियों में यह थोड़ा कम हो जाती है।

| रुद्रपुर के जलवायु आँकड़ें |
| --- |
| माह | जनवरी | फरवरी | मार्च | अप्रैल | मई | जून | जुलाई | अगस्त | सितम्बर | अक्टूबर | नवम्बर | दिसम्बर | वर्ष |
| औसत उच्च तापमान °C (°F) | 21.3 (70.3) | 24.3 (75.7) | 30.1 (86.2) | 36.2 (97.2) | 39.1 (102.4) | 37.6 (99.7) | 32.9 (91.2) | 32 (90) | 32.2 (90) | 31.2 (88.2) | 26.9 (80.4) | 22.6 (72.7) | 30.53 (87) |
| दैनिक माध्य तापमान °C (°F) | 14.9 (58.8) | 17.2 (63) | 22.5 (72.5) | 28 (82) | 31.5 (88.7) | 31.6 (88.9) | 28.9 (84) | 28.4 (83.1) | 28.1 (82.6) | 25.1 (77.2) | 19.7 (67.5) | 15.8 (60.4) | 24.31 (75.73) |
| औसत निम्न तापमान °C (°F) | 8.6 (47.5) | 10.2 (50.4) | 15 (59) | 19.9 (67.8) | 24 (75) | 25.7 (78.3) | 25 (77) | 24.8 (76.6) | 24 (75) | 19 (66) | 12.5 (54.5) | 9.1 (48.4) | 18.15 (64.63) |
| औसत वर्षा मिमी (inches) | 38 (1.5) | 21 (0.83) | 21 (0.83) | 3 (0.12) | 18 (0.71) | 118 (4.65) | 384 (15.12) | 387 (15.24) | 215 (8.46) | 86 (3.39) | 3 (0.12) | 8 (0.31) | 1,302 (51.28) |
| स्रोत: Climate-Data.org |

जनसांख्यिकी
-----------

| जनसंख्या आंकड़े |
| --- |
| जनगणना | जनसंख्या |  |  %± |
| **१९६१** | 9,662 |  | — |
| **१९७१** | 25,173 |  | 160.5% |
| **१९८१** | 34,658 |  | 37.7% |
| **१९९१** | 61,280 |  | 76.8% |
| **२००१** | 88,676 |  | 44.7% |
| **२०११** | 1,40,857 |  | 58.8% |
| Source: *DCHB: Udham Singh Nagar*:369  |

२००१ की जनगणना के अनुसार, रुद्रपुर की जनसंख्या ८८,६७६ थी, जो २०११ में बढ़कर १,४०,८५७ हो गई। २०११ की जनगणना के अनुसार कुल जनसंख्या में ५३% पुरष और ४७% महिलाएं हैं। रुद्रपुर में औसत साक्षरता दर ७१% है: ७८% पुरुष और ६३% महिलाएं साक्षर है। कुल जनसंख्या के १४% की उम्र ६ साल से कम है।

२०११ की जनगणना के अनुसार, रुद्रपुर महानगरीय क्षेत्र की जनसंख्या १,५४,४८५ है। रुद्रपुर महानगरीय क्षेत्र में रुद्रपुर नगर निगम तथा रुद्रपुर सिडकुल क्षेत्र के अतिरिक्त जगतपुरा और रम्पुरा कस्बों को शामिल किया गया है। रुद्रपुर कुमाऊं में दूसरा और उत्तराखण्ड में पांचवां सबसे अधिक जनसंख्या वाला नगर है। रूद्रपुर की लगभग ८०% जनसंख्या नजूल भूमि पर निवास करती है। इसके अलावा, ४१.९५% लोग झोपड़पट्टियों में रहते हैं।

नगर में सदैव ही बड़े पैमाने पर जनसंख्या वृद्धि देखी गई है। १९६१-१९७१ के जनगणना के वर्षों के दौरान नगर की जनसंख्या लगभग तीन गुना बढ़ी जबकि १९८१-१९९१ के दौरान यह बढ़कर लगभग दोगुनी हो गई। १९७१ में जसपुर और २०११ में काशीपुर को पीछे छोड़कर रुद्रपुर कुमाऊं में दूसरा सबसे अधिक जनसंख्या वाला शहर बन गया है। जनसंख्या में इस उच्च विकास दर का श्रेय पहाड़ी क्षेत्रों से लोगों के निरंतर प्रवास, और विगत वर्षों में सिडकुल औद्योगिक क्षेत्र की स्थापना को दिया जाता रहा है।



| रुद्रपुर के धार्मिक आंकड़े (2011) |
| --- |
| धर्म |  | प्रतिशत |
| हिन्दू धर्म |    | 80.29% |
| इस्लाम |    | 15.76% |
| सिख धर्म |    | 3.17% |
| अन्य |    | 3.92% |

२०११ की जनगणना के अनुसार, रूद्रपुर में ८०.२९% लोग हिंदू हैं। १५.७६% लोग इस्लाम का अनुसरण करते हैं, जो नगर में सबसे बड़े अल्पसंख्यक समूह हैं। इसके अतिरिक्त नगर में ईसाई धर्म के अनुयाइयों का प्रतिशत ०.४३%, जैन धर्म के अनुयाइयों का ०.१२%, सिख धर्म के अनुयाइयों का ३.१७% और बौद्ध धर्म के अनुयाइयों का भी ३.१७% था। लगभग ०.०३% लोग इनसे इतर किसी 'अन्य धर्म' का अनुसरण करते हैं जबकि ०.१७% लोग किसी भी धर्मं से सम्बन्ध नहीं रखते।

नगर में 'अपवित्रता' के कथित कृत्य के बाद २ अक्टूबर २०११ को सांप्रदायिक झड़पें देखी गयी थी, जिसके कारण अधिकारियों ने नगर में अनिश्चितकालीन कर्फ्यू लागू कर दिया था। शुरुआत में तीन व्यक्तियों के मारे जाने की खबरें भी उठी थी, लेकिन बाद में एक आधिकारिक बयान ने पुष्टि की कि शहर के विभिन्न हिस्सों में फैली हिंसा में दो लोगों की मृत्यु हो गयी थी। इन झड़पों में लगभग ५ दुकानों को, और कई वाहनों को भी जलाया गया था।

शिक्षा
------

वर्ष २०१६ की सांख्यिकी पत्रिका के अनुसार रुद्रपुर नगर में १८ जूनियर बेसिक स्कूल, १५ सीनियर बेसिक स्कूल, ११ हायर सेकेंडरी स्कूल (९ बालक, २ बालिका) तथा ३ राजकीय महाविद्यालय स्थित हैं। 
१९७४ में खुला सरदार भगत सिंह राजकीय स्नात्तकोत्तर महाविद्यालय नगर का सबसे पुराना तथा एकमात्र सरकारी डिग्री कॉलेज है। २००४-०५ में नगर में कई निजी कॉलेज खुले जिनमें देवस्थली विद्यापीठ कॉलेज, देवभूमि कॉलेज ऑफ़ एजुकेशन, केशव सूर्यमुखी कॉलेज ऑफ़ एजुकेशन, ड्रोन बी.एड कॉलेज, सरस्वती इंस्टिट्यूट ऑफ़ मैनेजमेंट एंड टेक्नोलॉजी इत्यादि शामिल हैं। २००८ में खुला यूनिटी लॉ कॉलेज क्षेत्र का एकमात्र लॉ कॉलेज है। सभी कॉलेज कुमाऊँ विश्वविद्यालय से सम्बद्ध हैं।

आवागमन
------

रुद्रपुर को हल्द्वानी तथा रामपुर से जोड़ती रामपुर रोड का दृश्य।
पंतनगर विमानक्षेत्र नगर के केंद्र से १२.२ किलोमीटर की दूरी पर स्थित है। भारतीय विमानपत्तन प्राधिकरण द्वारा संचालित इस हवाई अड्डे से दिल्ली और देहरादून के लिए घरेलू उड़ानें उपलब्ध हैं। इसमें एक रनवे है, जो कि ४,५०० फीट लंबा है, और टर्बोप्रॉप विमानों को संभालने में सक्षम है।

रुद्रपुर में रेल सेवा की शुरुआत १८८६ में हुई, जब रोहिलखंड और कुमाऊं रेलवे द्वारा बरेली-काठगोदाम लाइन पर स्थित लालकुआँ को रामपुर से जोड़ने वाली एक शाखा लाइन का निर्माण किया गया। रुद्रपुर रेलवे स्टेशन रामपुर-लालकुआँ ब्रॉड गेज रेलवे लाइन पर स्थित है और यह भारतीय रेलवे के उत्तर पूर्वी रेलवे क्षेत्र के इज्जतनगर रेलवे मण्डल के अंतर्गत आता है।

तीन प्रमुख राष्ट्रीय राजमार्ग रुद्रपुर से होकर गुजरते हैं। राष्ट्रीय राजमार्ग ९, जो पंजाब में मालौत से उत्तराखंड में पिथौरागढ़ तक जाता है, रुद्रपुर को दिल्ली, रामपुर, रोहतक, हिसार, सितारगंज, खटीमा, टनकपुर और पिथौरागढ़ इत्यादि शहरों से जोड़ता है। रुद्रपुर से शुरू होने वाले अन्य राजमार्गों में राष्ट्रीय राजमार्ग १०९ और राष्ट्रीय राजमार्ग ३०९ शामिल हैं। एक दूसरा मार्ग जिसे रामपुर रोड के नाम से जाना जाता है, वह रुद्रपुर को हल्द्वानी और रामपुर से जोड़ता है। रुद्रपुर बस स्टेशन अंतर्राज्यीय मार्गों पर चलने वाली उत्तराखण्ड परिवहन निगम की बसों के लिए केंद्रीय बस स्टैंड के रूप में कार्य करता है। यह स्टेशन १९६० से पहले बनाया गया था और लगभग ४ एकड़ में फैला हुआ है।

इन्हें भी देखें
---------------

* उधमसिंहनगर ज़िला
* १९९१ रुद्रपुर बम विस्फोट
* उत्तराखण्ड के नगरों की सूची

बाहरी कड़ियाँ
-------------

* नगर निगम का आधिकारिक जालस्थल

सन्दर्भ
-------

1. ↑  "Uttarakhand: Land and People," Sharad Singh Negi, MD Publications, 1995
2. ↑  "Development of Uttarakhand: Issues and Perspectives," GS Mehta, APH Publishing, 1999, ISBN 9788176480994
3. 1 2 3  Rawat, Ajay S. (1998). *Forest on fire : ecology and politics in the Himalayan Tarai* (अंग्रेज़ी में). New Delhi: Cosmo Publications. आई॰ऍस॰बी॰ऍन॰ 9788170208402.
4. 1 2 3  Hāṇḍā, Omacanda (2002). *History of Uttaranchal* (अंग्रेज़ी में). New Delhi: Indus Publishing. आई॰ऍस॰बी॰ऍन॰ 9788173871344.
5. 1 2 3  Pande, Badri Datt (1993). *History of Kumaun : English version of "Kumaun ka itihas"*. Almora, U.P. India: Shyam Prakashan. आई॰ऍस॰बी॰ऍन॰ 81-85865-01-9.
6. ↑  "Imperial Gazetteer of India, Volume 18, page 325". *dsal.uchicago.edu*. Digital South Asia Library. मूल से 3 मार्च 2016 को पुरालेखित. अभिगमन तिथि 13 July 2017.
7. ↑  Pathak, Rahul (15 November 1991). "Terrorists strike during Ram Lila celebrations in Uttar Pradesh". India Today. मूल से 25 दिसंबर 2018 को पुरालेखित. अभिगमन तिथि 13 July 2017.
8. ↑  "2 Bombs Kill 41 and Injure 140 in India". *The New York Times*. 18 October 1991. मूल से 25 दिसंबर 2018 को पुरालेखित. अभिगमन तिथि 13 July 2017.
9. ↑  Singh, Mohinder (2001). *Punjab 2000: Political and Socio-economic Developments* (अंग्रेज़ी में). New Delhi: Anamika Publishers & Distributors. पृ॰ 502. आई॰ऍस॰बी॰ऍन॰ 9788186565902. अभिगमन तिथि 13 July 2017.
10. ↑  "Two ISI-backed terrorists shot dead in western UP". *rediff.com*. मूल से 13 नवंबर 2017 को पुरालेखित. अभिगमन तिथि 13 July 2017.
11. ↑  Kumar, P. (2000). The Uttarakhand Movement: Construction of a Regional Identity. New Delhi: Kanishka Publishers.
12. ↑  Singh, Anand Raj (12 March 2015). "Mayawati may create new district to tame old foe". *The New Indian Express*. मूल से 4 जून 2016 को पुरालेखित. अभिगमन तिथि 14 May 2016.
13. ↑  "The Uttar Pradesh Reorganisation Act, 2000". *vLex* (अंग्रेज़ी में). मूल से 20 जून 2018 को पुरालेखित. अभिगमन तिथि 15 July 2017.
14. ↑  "प्रशासनिक चूक से बिगड़ी कल्याणी की सेहत". अमर उजाला. १५ मई २०१६. मूल से 23 जनवरी 2018 को पुरालेखित. अभिगमन तिथि २३ जनवरी २०१८.
15. ↑  "Kalyani river turning into sewer; civic body promises action" [सीवर में बदल रही है कल्याणी नदी; नगर निकाय ने कार्रवाई की घोषणा की] (अंग्रेज़ी में). रुद्रपुर: द टाइम्स ऑफ़ इण्डिया. २५ मई २०१६. मूल से 23 जनवरी 2018 को पुरालेखित. अभिगमन तिथि २३ जनवरी २०१८.
16. ↑  "Rudrapur, Uttarakhand, India Lat Long Coordinates Info" (अंग्रेज़ी में). मूल से 23 जनवरी 2018 को पुरालेखित. अभिगमन तिथि 23 जनवरी 2018.
17. 1 2 3 4  "Climate Rudrapur: Temperature, Climate graph, Climate table for Rudrapur - Climate-Data.org". *en.climate-data.org*. मूल से 24 जनवरी 2018 को पुरालेखित. अभिगमन तिथि 21 June 2017.
18. 1 2  *District Census Handbook Udham Singh Nagar Part-A* (PDF). Dehradun: Directorate of Census Operations, Uttarakhand. मूल से 16 मई 2017 को पुरालेखित (PDF). अभिगमन तिथि 23 जनवरी 2018.
19. ↑  "Census of India 2001: Data from the 2001 Census, including cities, villages and towns (Provisional)". Census Commission of India. मूल से 2004-06-16 को पुरालेखित. अभिगमन तिथि 2008-11-01.
20. ↑  "Cities having population 1 lakh and above, Provisional Population Totals, Census of India 2011" (pdf). Office of the Registrar General and Census Commissioner, Ministry of Home Affairs, Government of India. मूल से 7 मई 2012 को पुरालेखित (PDF). अभिगमन तिथि 25 August 2013.
21. 1 2 3 4  "Rudrapur City Census 2011 data". *Census2011*. मूल से 30 मार्च 2017 को पुरालेखित. अभिगमन तिथि 9 March 2017.
22. ↑  "Urban Agglomerations/Cities having population 1 lakh and above, Provisional Population Totals, Census of India 2011" (PDF). Office of the Registrar General and Census Commissioner, Ministry of Home Affairs, Government of India. मूल (pdf) से 17 अक्तूबर 2013 को पुरालेखित. अभिगमन तिथि 25 August 2013.
23. ↑  "Rudrapur Metropolitan Urban Region Population 2011 Census". *www.census2011.co.in*. मूल से 18 जून 2017 को पुरालेखित. अभिगमन तिथि 12 July 2017.
24. ↑  "CONSTITUENTS OF URBAN AGGLOMERATIONS HAVING POPULATION 1 LAKH & ABOVE, CENSUS 2011" (PDF). मूल (PDF) से 6 मार्च 2016 को पुरालेखित. अभिगमन तिथि 2017-06-15.
25. ↑  "रुद्रपुर की 17 नजूल की कालोनियों पर 87 हजार से अधिक की आबादी है काबिज". Udham Singh Nagar: Amar Ujala. 23 November 2016. मूल से 24 जनवरी 2018 को पुरालेखित. अभिगमन तिथि 12 July 2017.
26. ↑  "Historical Census of India". मूल से 17 फ़रवरी 2013 को पुरालेखित. अभिगमन तिथि 23 जनवरी 2018.
27. 1 2 3  "C-1 Population By Religious Community". Government of India, Ministry of Home Affairs. मूल से 13 सितंबर 2015 को पुरालेखित. अभिगमन तिथि 11 May 2016. On this page, select "Uttarakhand" from the download menu. "Rudrapur (NPP + OG)" is at line 345 of the excel file.
28. ↑  "Indefinite curfew imposed in Uttarakhand's Rudrapur town after communal tension". Dehradun: The Times of India. 2 October 2011. मूल से 24 जनवरी 2018 को पुरालेखित. अभिगमन तिथि 12 July 2017.
29. ↑  "रुद्रपुर दंगा मामला : सरकार को जवाब देने के निर्देश". Nainital: Amar Ujala. 23 November 2013. मूल से 24 जनवरी 2018 को पुरालेखित. अभिगमन तिथि 12 July 2017.
30. 1 2  Prashant, Shishir (3 October 2011). "Communal riots in Rudrapur, 3 killed". New Delhi: Business Standard India. मूल से 23 जनवरी 2018 को पुरालेखित. अभिगमन तिथि 12 July 2017.
31. ↑  "Uttarakhand: 2 killed in communal clash, curfew in Rudrapur". Dehradun: India Today. 3 October 2011. मूल से 6 जनवरी 2012 को पुरालेखित. अभिगमन तिथि 12 July 2017.
32. ↑  "जिला सांख्यिकीय पत्रिका, ऊधम सिंह नगर" (PDF). पृ॰ 113. मूल से 15 अक्तूबर 2017 को पुरालेखित (PDF). अभिगमन तिथि 23 जनवरी 2018.
33. ↑  "Pantnagar Airport to see regular flights again". *The Pioneer (newspaper)*. 11 September 2014. मूल से 28 जुलाई 2017 को पुरालेखित. अभिगमन तिथि 30 September 2014.
34. ↑  "Fly to Pantnagar, Uttarakhand asks Deccan". Business Standard. 2008-03-26. मूल से 31 मार्च 2012 को पुरालेखित. अभिगमन तिथि 2009-06-29.
35. ↑  "अपना रुद्रपुर बस अड्डा होगा चकाचक". Rudrapur: jagran. 19 June 2016. मूल से 15 अप्रैल 2017 को पुरालेखित. अभिगमन तिथि 19 April 2017.

| * दे
* वा
* सं
उधम सिंह नगर जिले में नगर और कस्बे |
| --- |
| उधम सिंह नगर | 

|  |  |
| --- | --- |
| नगर निगम | 
* काशीपुर
	+ इतिहास
* रुद्रपुर

 |
| नगरपालिका | 
* किच्छा
* खटीमा
* गदरपुर
* जसपुर
* बाजपुर
* सितारगंज
* महुआ खेरागंज

 |
| नगर पंचायत | 
* केला खेरा
* दिनेशपुर
* शक्तिगढ़
* सुल्तानपुर

 |
| अन्य | 
* कच्नाल गोसांई
* नाग्ला
* पंतनगर
* बान्दिया
* महुआ डाबरा हरिपुरा

 |

 |
| अन्य जिलों मेंनगर और कस्बे | 
* अल्मोड़ा
* उत्तरकाशी
* चमोली गढ़वाल
* चम्पावत
* टिहरी गढ़वाल
* देहरादून
* नैनीताल
* पिथौरागढ़
* पौड़ी गढ़वाल
* बागेश्वर
* रुद्रप्रयाग
* हरिद्वार

 |